Ludhiana Court Blast: লুধিয়ানা জেলা আদালতে বিস্ফোরণ, নিহত ২

লুধিয়ানা: দিল্লির রোহিণী কোর্টের পর এ বার বিস্ফোরণে (Ludhiana Court Blast) কেঁপে উঠল লুধিয়ানা জেলা আদালত। বিস্ফোরণের ঘটনায় প্রাণ হারিয়েছেন ২ জন। আহত ৪ জন। তাঁদের হাসপাতালে নিয়ে যাওয়া হয়েছে। বিস্ফোরণের খবর পেয়ে বিশাল পুলিশ বাহিনী এলাকায় পৌঁছে কোর্ট ঘিরে ফেলে। ১২টা ২২ নাগাদ বিস্ফোরণ ঘটে। কী কারণে বিস্ফোরণ (Ludhiana Court Blast), তা খতিয়ে দেখছে বম্ব স্কোয়াড।

আদালতের তিনতলায় বিস্ফোরণ ঘটে বলে খবর। বিস্ফোরণের তীব্রতা এতটাই বেশি ছিল, পার্কিং লটে দাঁড়িয়ে থাকা বেশ কয়েকটি গাড়ি ক্ষতিগ্রস্ত হয়েছে। আদালতে কাজ চলাকালীন তৃতীয় তলে থাকা একটি শৌচালয়ে বিস্ফোরণ ঘটে। তার পাশেই রয়েছে রেকর্ড রুম। বিস্ফোরণের তীব্রতায় সিলিং ভেঙে পড়ে। খসে পড়ে দেওয়ালের একাংশ। আদালতের নানা অংশ থেকে ধোঁয়া বের হতে দেখা যায়। দমকলকর্মীরা ঘটনাস্থলে পৌঁছেছেন।

বিস্ফোরণের খবর পেয়ে পঞ্জাবের মুখ্যমন্ত্রী চরণজিৎ সিং চন্নি লুধিয়ানা যাচ্ছেন। চরণজিৎ সিং চন্নি বলেন, বিধানসভা ভোটের আগে কিছু দেশবিরোধী শক্তি এই ধরনের কাজ করছে। সরকার সক্রিয় রয়েছে। যারা দোষী প্রমাণিত হবেন, তাঁদের দৃষ্টান্তমূলক শাস্তি হবে।

আরও পড়ুন: Rohini Court Explosion: দিল্লির রোহিণী কোর্টে বিকট শব্দে ফের বিস্ফোরণ, জখম ১

আদালত সূত্রে খবর, আজ আইনজীবীরা কর্মবিরতি পালনের ডাক দিয়েছেন। সে কারণে আদালতে ভিড় কম ছিল। আহতদের মধ্যে একজনের পরিচয় জানা গিয়েছে। আরএস মান্ড নামে ওই ব্যক্তি পেশায় আইনজীবী। কী থেকে বিস্ফোরণ ঘটল তা এখনও জানা যায়নি। প্রাথমিক অনুমান, আদালতের তিনতলার ক্যান্টিনে বেশ কয়েকটি সিলিন্ডার মজুত ছিল। সে গুলি থেকেও বিস্ফোরণের সম্ভাবনা উড়িয়ে দেওয়া যাচ্ছে না।