Ludhiana Court Blast: লুধিয়ানা আদালতে বিস্ফোরণের নেপথ্যে পঞ্জাব পুলিসেরই প্রাক্তন হেড কনস্টেবল!

লুধিয়ানা: লুধিয়ানা জেলা আদালতে বিস্ফোরণে (Ludhiana Court Blast) নিহতের পরিচয় অবশেষে জানা গিয়েছে। নিহত গগনদীপ সিং একসময় পঞ্জাব পুলিসে চাকরি করতেন। ছিলেন হেড কনস্টেল। মাদকপাচারের ঘটনায় জড়িয়ে পড়ায় ২০১৯ সালে গগনদীপকে চাকরি থেকে বরখাস্ত করা হয়েছিল। বিস্ফোরণস্থল (Ludhiana Court Blast) থেকে উদ্ধার হওয়া মোবাইল ফোন ও হাতের ট্যাটু দেখে গগনদীপ সিংয়ের পরিচয় সম্পর্কে নিশ্চিত হন তদন্তকারীরা।

পুলিস সূত্রে খবর, বছর তিরিশের গগনদীপ সিংয়ের বাড়ি লুধিয়ানারই খন্নায়। মাদকপাচার মামলায় নাম জড়িয়ে যাওয়ায় ২০১৯ সালে পুলিসের চাকরি খোয়াতে হয় গগনদীপ সিংকে।বৃহস্পতিবার লুধিয়ানা আদালত চত্বরে বিস্ফোরণে নিহত হন গগনদীপ। জখম হন আরও অন্তত ৬ জন। আদালতে সেদিন কর্মবিরতি চলায় হতাহতের ঘটনা সে ভাবে ঘটেনি। তবে, আদালত চত্বরে এই বিস্ফোরণকে অশনিসংকেত ধরে নিয়ে রাজ্যে হাই অ্যালার্ট জারি করে পঞ্জাব সরকার।

প্রাথমিক তদন্তে সামনে আসে আদালতের তৃতীয় তলের শৌচালয়ে বিস্ফোরণ ঘটেছিল। তদন্তকারীদের ধারণা, শৌচালয়ে বিস্ফোরক রাখার সময় কোনও কারণে বিস্ফোরণ ঘটে যায়।তদন্তকারী এক অফিসার জানান, সিম কার্ডের সূত্র ধরেই নিহতকে চিহ্নিত করা সম্ভব হয়েছে। পরে নিহতের পরিবারের লোকজন এসে শনাক্ত করে যায়।

আরও পড়ুন: Santa Claus Burnt: আগ্রায় সান্তাক্লজের কুশপুতুলে আগুন বজরং দলের

বিস্ফোরণে নিহতের পরিচয় ঘোষণার আগে লুধিয়ানার পুলিস কমিশনার গুরপ্রীত সিং ভল্লুর জানান, তদন্তে গুরুত্বপূর্ণ সূত্র পেয়েছে পুলিস। এই সূত্রের উপর ভিত্তি করে তদন্ত গুটিয়ে আনার কাজ সহজ হবে। নিহত মানববোমা নয়তো বিস্ফোরক বহন করছিলেন বলে পুলিসকর্তা দাবি করেন।

কেন্দ্রীয় মন্ত্রী কিরেন রিজ্জু শুক্রবারই লুধিয়ানা জেলা আদালত পরিদর্শনে এসেছিলেন। তিনি জানান, পঞ্জাবের শান্তি ও সম্প্রীতি যারা নষ্ট করার চেষ্টা করছে, তাদের বিরুদ্ধে কড়া পদক্ষেপ করা হবে। রাজ্য ও কেন্দ্রের গোয়েন্দারা লুধিয়ানা বিস্ফোরণের তদন্ত করছেন। জাতীয় তদন্তকারী সংস্থা, এনআইএ-র একটি টিম ইতিমধ্যে লুধিয়ানায় পৌঁছেছে। তবে, গগনদীপের অভিসন্ধি কী ছিল, পিছনে অন্য কোনও চক্র ছিল কি না, তদন্তকারীরা তা খতিয়ে দেখছেন।